Gruppi Kattoliċi għad-drittijiet ta’ persuni gay huma ddiżapuntati bil-vot li ttieħed ilbieraħ mill-Isqfijiet waqt is-Sinodu tal-Familja wara li ma laqgħux accettazzjoni akbar fil-Knisja ta’ persuni gay u li l-Papa kien qiegħed jappoġġja. L-abbozz tar-rapport, li ħeġġeġ ukoll għal aktar tolleranza għal koppji ddivorzjati li reġgħu żżewġu, naqas milli jikseb l-appoġġ taż-żewġ terżi tal-isqfijiet li ltaqgħu f’Ruma f’dawn l-aħħar ġimagħtejn. Fil-fatt l-abbożż kiseb biss maġġoranza sempliċi li ma kinitx biżżejjed biex jiġi adottat. Ir-rapport finali jgħid biss li d-diskriminazzjoni kontra persuni gay “għandha tiġi evitata”. Fi tmiem is-sinodu, Papa Franġisku talab li jiġi ppubblikat l-abbozz tad-dokument finali kollu, inkluż il-paragrafi li ġew irrifjutati mill-isqfijiet. Is-sinodu se jkun qiegħed jiltaqa’ fi żmien sena f’forma aktar wiesgħa. Is-sinodu ħareġ fil-beraħ il-qasma li teżisti fl-opinjoni tal-Knisja dwar kif għandha tadotta t-tagħlim tradizzjonali fuq is-sesswalità tal-bniedem fis-Seklu 21. Papa Franġisku għamel appell b’saħħtu lil dawk lill-konservattivi fil-Knisja biex ma jagħlqux lilhom infushom fid-dettall tal-liġi, madankollu fis-sinodu għaddiet tal-kardinali  l-isqfijiet konservattivi. Diżappuntanti ħafna The New Ways Ministry, grupp għad-drittijiet tal-persuni gay Kattoliċi fl-Istati Uniti qal li l-vot tal-isqfijiet kien “diżappuntanti ħafna” għax fir-rapport finali ma żammx l-istqarrija li kien hemm dwar persuni gay fl-abbozz. Madankollu żied jingħad li d-diskussjoni li saret fis-sinodu pprovdiet tama għal żvilupp akbar f’din it-triq. DignityUSA, grupp ieħor qal fi stqarrija li “sfortunatament, illum id-dutrina rebħet fuq il-bżonnijiet pastorali. “Huwa diżappuntanti li dawk li għarfu l-bżonn għal aktar inklussività fil-Knisja sfaw megħluba”, temmet tgħid l-istqarrija.